ยาอมตะขาบ 5 ตัว สินค้าเชยๆแต่ขายดี
ถ้าถามว่านักท่องเที่ยวจีนมาเที่ยวเมืองไทยชอบซื้อของฝากอะไร ทุกคนคงรู้ดีว่าหนึ่งในนั้นคือ ยาอมแก้ไอตราตะขาบ 5 ตัว แต่รู้ไหมว่ายาอมสมุนไพรที่ดูเหมือนจะเชยๆนี้มียอดขายปีนึงถึงหลายร้อยล้านบาท
27 มี.ค. 2560

ถ้าถามว่านักท่องเที่ยวจีนมาเที่ยวเมืองไทยชอบซื้อของฝากอะไร ทุกคนคงรู้ดีว่าหนึ่งในนั้นคือ ยาอมแก้ไอตราตะขาบ 5 ตัว แต่รู้ไหมว่ายาอมสมุนไพรที่ดูเหมือนจะเชยๆนี้มียอดขายปีนึงถึงหลายร้อยล้านบาท
บริษัท ห้าตะขาบ (ซิมเทียนฮ้อ) มีต้นกำเนิดจาก อากงชื่อ จุ้ยไซ แซ่ซิ้ม ที่อพยพจากเมืองจีนเข้ามาอยู่จังหวัดฉะเชิงเทรา ตอนแรกเป็นชาวสวน แต่อากงเคยเป็นเด็กช่วยปรุงยาตอนอยู่เมืองจีนมาก่อน เลยลองปรุงยาขายให้ชาวบ้านแถวนั้นได้ผลดี แต่เมื่อเอายาไปฝากขายที่ร้านขายยา มีบางร้านไม่ยอมรับ จึงคิดว่าน่าจะทำตราสินค้าให้คนจำได้ง่าย
ช่วงนั้นปี พ.ศ. 2485 เกิดน้ำท่วมใหญ่ มีตะขาบหนีน้ำขึ้นมาที่บ้านของอากง จึงคิดได้ว่าตะขาบเป็นสัญลักษณ์ที่ดีเพราะว่า ตะขาบมีพิษ ซึ่งพิษจะช่วยล้างพิษได้คล้ายหลักการของเซรุ่ม ตอนแรกเป็นตราตะขาบคู่ก่อน แต่ต่อมาเปลี่ยนเป็น เลข 5 เพราะเป็นเลขมงคลของคนจีน จึงตั้งชื่อเป็น ตะขาบ 5 ตัว
ยาอมตะขาบ 5 ตัว มียอดขายพอใช้ได้เรื่อยมา จนมาถึงเมื่อช่วง 5 ปีที่ผ่านมานี้ที่นักท่องเที่ยวจีนทะลักเข้ามาในไทย และยาอมตะขาบ 5 ตัว เป็นที่ถูกใจของคนจีนมาก อาจจะเป็นเพราะเหตุผลที่ว่า
1) มีราคาถูก ซองละ 15 บาท สามารถซื้อไปแจกเพื่อนๆได้หลายคนในราคาที่ไม่แพง
2) เป็นซองเล็กๆ ขนกลับประเทศได้ง่าย ง่ายต่อการเอาไปฝากเพื่อน คล้ายกับนมอัดเม็ดที่เป็นที่นิยมเหมือนกัน
3) สินค้ามีแบรนด์ที่จำได้ง่าย เห็นครั้งเดียวแล้วรู้เลยว่าเป็นยาอมตะขาบที่มีชื่อจากประเทศไทย
4) ยาอมมีคุณภาพดีจริง มีรสชาติเป็นเอกลักษณ์ ไม่เหมือนยาอมทั่วไป
ด้วยความนิยมขนาดนี้ทำให้ปี 2558 บริษัทห้าตะขาบ มีรายได้มากถึง 342 ล้านบาท และมีกำไร 76 ล้านบาท ที่น่าสนใจคือตอนนี้มีคนต่างประเทศซื้อยาอมนี้มากกว่าคนไทย
ถ้าให้รายได้ 100% จะแบ่งเป็น
ส่งออกต่างประเทศ 40%
ขายในประเทศให้นักท่องเที่ยว 36%
ขายในประเทศให้คนในประเทศ 24%
จะเห็นได้ว่ายาอมนี้ขายให้คนต่างชาติถึง 76% และขายให้คนในประเทศแค่ 24% หรือ 3:1
ที่น่าสนใจคือตอนนี้บริษัทบอกว่าผลิตไม่พอขาย และกำลังขยายกำลังการผลิต ซึ่งถ้าความต้องการสินค้าเพิ่มขึ้นอย่างไม่หยุด และจำเป็นต้องสร้างโรงงานเพิ่ม ในอนาคตอาจจะได้เห็นบริษัทห้าตะขาบเข้ามาระดมทุนในตลาดหลักทรัพย์เหมือนรุ่นพี่อย่างบริษัทเถ้าแก่น้อยก็เป็นได้